Plakja e popullatës përbën sfidë për Tailandën
Ndërkohë që të rinjtë kërkojnë rroga më të mëdha në qytete, të moshuarit dhe fëmijët mbeten në fshatra
Rritja dramatike e ekonomisë së vendeve aziatike në dekadat e fundit, u nxit pjesërisht nga numri madh i të rinjve të moshës për punë. Por me rritjen e pasurisë, shumë vende kanë ndjekur politika që nxisin frenimin e lindjeve, duke çuar në plakjen e shpejtë të fuqisë punëtore. Një shembull është rajoni Khon Kaen në veri të Tajlandës, ku popullsia e moshuar sa vjen e shtohet, meqënëse të rinjtë gjithnjë e më shumë largohen drejt qyteteve. Njerëzit e moshës së punës në rajonet veriore të Tailandës që merren kryesisht me bujqësi, tradicionalisht lëvizin drejt qendrave urbane gjatë stinës së thatësirave për të fituar para. Por në vitet e fundit, rritja e kërkesave për punëtorë fabrikash e ka bërë këtë migrim të përhershëm. Dhe ndërkohë që të rinjtë kërkojnë paga më të mëdha në qytete, të moshuarit dhe fëmijët mbeten në fshatra. Profesoresha e universitetit Khon Kaen, Dusadee Aywat ka studiuar migrimin në verilindje për më shumë se 20 vite. Tani, bujqësia që tradicionalisht është mbështetur tek krahu i punës, i është kthyer makinerive për mbjelljen dhe korrjen e bimëve. Mekanizimi i bujqësisë ka zvogëluar mundësitë e të moshuarëve për punësim. Me probleme të njejta përballen edhe Kina, Hong Kongu, Japonia, Korea e Jugut dhe Singapori, ku popullsia e moshuar po rritet më shpejtë se sa në vendet perëndimore. Tailanda parashikon që numri i të moshuarëve në vend, të dyfishohet pas 20 viteve për shkak të politikave për kontrollimin e lindjeve. Popullsia e moshuar në provincat e Tailandës veriore dhe verilindore do të rritet më shpejtë sesa pjesa tjetër e vendit, thotë Sopon Thangphet, një analist i cili ka studiuar prirjet për Organizatën Ndërkombëtare të Punës. Kryeministri tailandez Abhisit Vejjajjiva thotë se ka shumë për t’u bërë për të moshuarit. Ai thotë se qeveria e tij do të mbështesë nismat e autoriteteve lokale për organizimin e sistemeve të tyre të përkrahjes sociale. Ky çift i moshuar jeton me dy fëmijë në Khon Kaen. Të dy marrin nga 18 dollarë në muaj nga qeveria. Dy fëmijët e tyre punojnë në qytetin e afërt për të ndihmuar familjen me ushqime, por të ardhurat e tyre nuk janë të mjaftueshme. Prindërit ende duhet të punojnë për të përmbushur nevojat e tyre. Ai thotë se 13 dollarët e ndihmës që merr nga qeveria i përdor për të paguar sigurimin. Ai thotë se duhet të punojë çdo ditë për të fituar të paktën 3 dollarë në ditë. Ky njeri në veri të Tailandës thotë se duhet të punojë sepse ai nuk ndihmohet nga fëmijët e tij. Me rritjen e numrit të moshuarve që kanë mbetur në fshatra, ekspertët thonë se komunitetet lokale duhet të luajnë rol më të madh për të ndihmuar në plotësimin e nevojave të personave të moshuar.